पहली रचना के रूप में शारदा माँ की वंदना करते हुए दूसरी रचना में माता को ममता की मूरत बताते हुए माता की विशेषता का वर्णन किया गया है। तीसरी रचना में माता पिता की पूजा करने का आह्वान करते हुए कवि ने अपने मनोभावों को रचना में शब्दरूप में पिरो डाला है। चौथी रचना शब्दशक्ति पर, पांचवी रचना शब्द पर, लिखते हुए कवि ने छठवीं रचना के रूप में ऐसी पीड़ा का उल्लेख किया जिसका शीर्षक ‘भूख राग’ रखा। कवि ने भूख की ज्वाला, पेट की आग आदि मर्मस्पर्शी पंक्तियों से इस रचना को पाठकों के हृदय तक उतार दिया। सातवीं रचना में कवि ने अपनी किताब के शीर्षक *चलती जिंदा लाशें* नामक सुंदर रचना समाहित की। कवि के मन के भाव वहाँ तक पहुंचते हैं जहाँ सूर्य का प्रकाश भी नहीं पहुंच सकता। कवि ने इस शीर्षक अंतर्गत मनुष्यों के विचारों को उनकी क्रियाशीलता को, मृतप्राय भावों को, संवेदना से हीन व्यक्तियों को, मजबूर, लाचार , आदि रूप में चलती जिंदा लाशें की उपमा देकर इस सृजन को अमर कर दिया। क्रमशः आगे की कड़ी में, खोखला सा आदमी, जिंदा होने के सबूत, आस्था, श्रम सीकर से लतपथ चेहरे, चिथड़ों में मिली जिंदगी, ये सारी रचनाएँ समाज की विविध पीड़ाओं का वर्णन करती हुई एक आईना दिखा रहीं हैं। आधुनिक युग का लाल, पर्यावरण, मेहनत, लेखनी ललकारती है भूख पढ़ती पेट की भाषा, सौदा आत्मा का बहुत ही प्रभावी और उत्कृष्ट रचनाएँ हैं। सौदा आत्मा का रचना मानवता को झकझोर देने वाली कृति है। इसमें भाव बहुत ही मर्मस्पर्शी हैं। एक माँ अपने बच्चे की भूख के लिए!.... अगले क्रम में प्यासी कोयल कुहुके, मुक्त होना चाहता हूँ, सत्ता के पुजारी, कहाँ चल पड़ा इंसान, एक दांव और सही, फटी कमीज जैसी रचनाएँ अपने भीतर गागर में सागर भरे हुए , जिस भाँति सागर के तली में अनन्त रत्न छुपे होते हैं उसी प्रकार आ0 कैलाश जी की इन रचनाओं में भावों की अनमोल निधि समाहित है।